Jesaja 9:6 “Vrede sonder einde, vir altyd vrede” as ’n mens daaroor dink dan kan jy dit eintlik nie bevat nie. As ons na die lewe op hierdie aarde kyk, as ons lees wat in die geskiedenis gebeur het dan was en is dit nêrens so dat iewers altyd vrede was nie. Altyd weer word vrede versteur. Altyd weer kom by mense die jaloesie en dit maak so baie stukkend. Steeds weer sien ’n mens hoe wantroue onder mense verwoestend begin werk. Partye en mense beloof dikwels vrede en voorspoed. As sekere mense dan langer die mag in hande het, sien jy dikwels dat hulle die mag en die geld vir hulleself en hul vriendjies gebruik. Hulle los hul beloftes nie in maar sorg net goed vir hulleself.
Hoe anders is dit met die Seun wat Jesaja hier in God se naam beloof. Jesus Christus het as vervulling van hierdie belofte gekom. Hy is die Vredevors. Hy kom na die wêreld om te dien en nie om Hom te verryk nie. Hy verneder Homself tot aan die kruis. Hy offer Sy lewe om sondaars verlossing en ewig lewe te gee. Hy sterf onskuldig om skuldiges wat tot Hom vlug die lewe in vrede met God en almal rondom hulle is te gee. ’n Vrede wat in die hemel en op die nuwe aarde nooit meer verdwyn nie.